CELEX: 32022R0791
Language: hr
Date: 2022-05-19 00:00:00
Title: Provedbena uredba Komisije (EU) 2022/791 оd 19. svibnja 2022. o izmjeni Provedbene uredbe (EU) 2017/1185 u pogledu dostavljanja informacija o razinama zaliha žitarica, uljarica i riže

20.5.2022   
               
               
                  HR
               
               
                  Službeni list Europske unije
               
               
                  L 141/15
               
            
         PROVEDBENA UREDBA KOMISIJE (EU) 2022/791
         оd 19. svibnja 2022.
         o izmjeni Provedbene uredbe (EU) 2017/1185 u pogledu dostavljanja informacija o razinama zaliha žitarica, uljarica i riže
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 223. stavak 3.,
         budući da:
         
                     (1)
                  
                  
                     Provedbenom uredbom Komisije (EU) 2017/1185 (2) utvrđena su pravila za primjenu Uredbe (EU) br. 1308/2013 u pogledu obveza država članica da Komisiji dostavljaju relevantne informacije i dokumente.
                  
               
                     (2)
                  
                  
                     Osiguravanje kvalitete prikupljenih i distribuiranih podataka bitno je za praćenje i osiguravanje adekvatne transparentnosti tržišta. Stoga su države članice obvezne dostavljati Komisiji podatke potrebne za ostvarivanje tih ciljeva.
                  
               
                     (3)
                  
                  
                     Odgovornost je država članica da poduzmu potrebne korake kako bi osigurale da su dostavljene informacije relevantne za dotično tržište, točne i potpune, a Komisija treba iskoristiti svoje stručno znanje o sektorima kako bi odredila koji se podaci trebaju objaviti u slučajevima kad države članice nisu dostavile potrebne informacije.
                  
               
                     (4)
                  
                  
                     Ruska invazija na Ukrajinu 24. veljače 2022. i poremećaji na svjetskom tržištu koji su zbog nje nastali iznijeli su na vidjelo niz informacijskih praznina. Ažurirane informacije o razinama zaliha žitarica, uljarica i riže, uključujući proizvodnju i razine zaliha certificiranog sjemena, koje drže proizvođači, veletrgovci i relevantni gospodarski subjekti pokazale su se ključnima za odlučivanje o odgovarajućim mjerama za sprečavanje i ublažavanje tržišnih poremećaja. Obveze izvješćivanja stoga bi trebalo proširiti na te informacije.
                  
               
                     (5)
                  
                  
                     Provedbenu uredbu (EU) 2017/1185 trebalo bi stoga na odgovarajući način izmijeniti.
                  
               
                     (6)
                  
                  
                     S obzirom na činjenicu da ruska invazija na Ukrajinu već utječe na trgovinu i cijene žitarica, uljarica i riže, ova bi Uredba trebala stupiti na snagu na dan objave u Službenom listu Europske unije. Međutim, državama članicama treba dati dovoljno vremena da razviju metodologije i operativne sustave za prikupljanje potrebnih informacija i stoga bi se nove odredbe u pogledu obavješćivanja utvrđene u Prilogu III. Provedbenoj uredbi (EU) 2017/1185 trebale primjenjivati od srpnja 2022.
                  
               
                     (7)
                  
                  
                     Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,
                  
               DONIJELA JE OVU UREDBU:
         
            Članak 1.
            Izmjene Provedbene uredbe (EU) 2017/1185
            Provedbena uredba (EU) 2017/1185 mijenja se kako slijedi:
            
                        (1)
                     
                     
                        članak 5. zamjenjuje se sljedećim:
                        
                           „Članak 5.
                           Standardno obavješćivanje
                           Osim ako je drukčije predviđeno aktima navedenima u članku 1., ako države članice i, ako je to relevantno, treće zemlje ili gospodarski subjekti Komisiji nisu dostavili potrebne informacije ili dokumente do isteka roka („nije dostavljeno”), smatra se da su dostavile sljedeće informacije:
                           
                                       (a)
                                    
                                    
                                       u slučaju cijena, da nema informacija;
                                    
                                 
                                       (b)
                                    
                                    
                                       u slučaju drugih kvantitativnih podataka, vrijednost nula;
                                    
                                 
                                       (c)
                                    
                                    
                                       u slučaju kvalitativnih informacija, stanje ,ništa za izvijestiti’.
                                    
                                 U svakom slučaju Komisija odlučuje hoće li se objaviti standardna vrijednost i/ili zamijeniti procjenom Komisije ili upućivanjem na izostanak obavijesti.”;
                        
                     
                  
                        (2)
                     
                     
                        Prilog III. mijenja se u skladu s Prilogom ovoj Uredbi.
                     
                  
         
            Članak 2.
            Stupanje na snagu i primjena
            Ova Uredba stupa na snagu na dan objave u Službenom listu Europske unije.
            Članak 1. točka 2. primjenjuje se od 1. srpnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 19. svibnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 671.
         
         
            (2)  Provedbena uredba Komisije (EU) 2017/1185 оd 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (SL L 171, 4.7.2017., str. 113.).
      
      
         
            PRILOG
            U Prilogu III., Provedbenoj uredbi (EU) 2017/1185 točka „1. Riža” zamjenjuje se sljedećim:
            
               „1.a.   Riža
               
               
                  Sadržaj obavijesti: za sve vrste riže navedene u točkama 2. i 3. dijela I. Priloga II. Uredbi (EU) br. 1308/2013:
               
                           (a)
                        
                        
                           zasađena površina, poljoprivredni prinos, proizvodnja neoljuštene riže u godini berbe i prinos prerade;
                        
                     
                           (b)
                        
                        
                           domaća potrošnja riže (među ostalim u prerađivačkoj industriji) izražene kao ekvivalent bijele riže;
                        
                     
                           (c)
                        
                        
                           mjesečne razine zaliha riže (izražene kao ekvivalent bijele riže) koje drže proizvođači i ljuštionice riže, raščlanjene na rižu proizvedenu u Uniji i uvezenu rižu.
                        
                     
                  Razdoblje za dostavljanje obavijesti: do 15. siječnja svake godine za prethodnu godinu u pogledu zasađene površine i domaće potrošnje; do kraja svakog mjeseca za prethodni mjesec u pogledu mjesečnih zaliha.
               
                  Predmetne države članice:
               
               
                           (a)
                        
                        
                           za proizvodnju neoljuštene riže, sve države članice u kojima se proizvodi riža;
                        
                     
                           (b)
                        
                        
                           za domaću potrošnju, sve države članice;
                        
                     
                           (c)
                        
                        
                           za zalihe riže, sve države članice u kojima se proizvodi riža i države članice s ljuštionicama riže.
                        
                     1.b.   Žitarice
               
               
                  Sadržaj obavijesti: mjesečna razina zaliha žitarica relevantnih za tržište Unije na temelju zaliha koje drže relevantni proizvođači, veletrgovci i gospodarski subjekti.
               
                  Razdoblje za dostavljanje obavijesti: do kraja svakog mjeseca za prethodni mjesec.
               
                  Predmetne države članice: sve države članice.
               1.c.   Uljarice
               
               
                  Sadržaj obavijesti: mjesečna razina zaliha sjemenki uljane repice, sjemenki suncokreta, soje, brašna uljane repice, sačme od sjemenki suncokreta, sojina brašna, sirovog ulja repice, sirovog suncokretova ulja i sirovog sojina ulja na temelju zaliha koje drže relevantni proizvođači, veletrgovci i gospodarski subjekti.
               
                  Razdoblje za dostavljanje obavijesti: do kraja svakog mjeseca za prethodni mjesec.
               
                  Predmetne države članice: sve države članice.
               1.d.   Certificirano sjeme
               
               
                  Sadržaj obavijesti: za žitarice, rižu, uljarice i proteinske usjeve za koje države članice dostavljaju obavijesti o cijenama na temelju točaka 1., 2. i 3. Priloga I. ili točke 2. Priloga II.:
               
                           (a)
                        
                        
                           površina prihvaćena za certifikaciju;
                        
                     
                           (b)
                        
                        
                           količine prikupljenog sjemena za certifikaciju;
                        
                     
                           (c)
                        
                        
                           razine zaliha certificiranog sjemena koje drže relevantni gospodarski subjekti.
                        
                     
                  Razdoblje za dostavljanje obavijesti: do 15. studenoga svake godine za površinu požnjevenu u toj godini u pogledu površine prihvaćene za certifikaciju; do 15. siječnja svake godine za prethodnu godinu u pogledu prikupljenog sjemena; do kraja veljače i kraja srpnja za prethodni mjesec u pogledu zaliha.
               
                  Predmetne države članice: države članice na koje se odnose točke 1., 2. i 3. Priloga I. ili točka 2. Priloga II.”.